น้อยก็หนึ่ง
ซุบซิบกันทั้งกระทรวงการคลังว่า มีคนน้อยใจ น้อยเกียรติ์ และน้อยหน้ามากๆ ครับพี่น้องครับ
26 ม.ค. 2556

ซุบซิบกันทั้งกระทรวงการคลังว่า มีคนน้อยใจ น้อยเกียรติ์ และน้อยหน้ามากๆ ครับพี่น้องครับ
ผ่านงานการเป็นอธิบดีมาแล้ว 3 กรม ไล่จาก สำนักบริหารหนี้สาธารณะ กรมบัญชีกลาง และกรมสรรพสามิต ก่อนโดนดึงมาดองในตำแหน่งรองปลัดกระทรวงการคลัง อาวุโสอันดับ 2 รองจาก “สุภา ปิยะจิตติ”




 
แต่ พงษ์ภาณุ เศวตรุนทร์ “รองน้อย” กลับได้รับการมอบหมายให้เป็นรองปลัดกระทรวงที่ดูแลเฉพาะงานธุรการ แม่บ้าน ภารโรง และคนขับรถ 
ผิดกับน้องๆ ที่ยังได้ดิบได้ดี...
รังสรรค์ ศรีวรศาสตร์ เป็นอธิบดีกรมบัญชีกลางแค่กรมเดียวขึ้นนั่งเป็นรองปลัดกระทรวง หัวหน้ากลุ่มภารกิจด้านรายได้ คอยกวดขันนโยบายทั้งกรมสรรพากร สรรพสามิต และศุลกากร
จักรกฤศฏิ์ พาราพันธกุล “รองจุ๊ก” ลูกน้องเก่าขยับมาจากสำนักงานบริหารหนี้สาธารณะ จ้ำพรวดขึ้นเป็นหัวหน้ากลุ่มภารกิจด้านทรัพย์สิน คอยไล่งานในกรมธนารักษ์กับสำนักงานคณะกรรมการนโยบายรัฐวิสาหกิจ 
“น้อย” ผิดอะไร ทำไมโดนดองจนหมองเศร้า
ล่าสุดมีคนรักตั้งใจจะสนับสนุนให้นั่งเป็นประธานกรรมการธนาคารทหารไทย แทนที่ “เสาวนีย์ กมลบุตร” อดีตรองปลัดกระทรวงที่เกษียณไป
แค่คิดออกมาดังๆ เท่านั้นก็มีคนทุบโต๊ะปัง!.คุณจะบ้ารึ ไม่เอ๊า...ทำแบบนี้นายใหญ่เอาตายแน่...โถ น่าสงสาร